BBC

British Broadcasting Corporation, mest kjent under forkortelsen BBC (norsk: Det britiske kringkastingsselskapet), er en britisk radio- og TV-kringkaster. I Storbritannia blir organisasjonen ofte kalt The Beeb eller Auntie ('tante', fordi den tidligere var kjent for å ha en oppdragende stil i mange av sine programmer). Selskapet har omfattende egenproduksjon av programmer. BBC blir av mange oppfattet som et av de mest seriøse medieselskapene i verden, med en nøytral og selvstendig synsvinkel. BBC påtar seg rollen som allmennkringkaster i Storbritannia, og det norske NRK, i likhet med de fleste andre eldre fjernsynskanaler i Europa, sammenligner seg derfor ofte med BBC. 2. november 1936 begynte BBC Television Service de første regulære høydefinisjons fjernsynssendingene i verden. Før ITV ble opprettet i 1955, hadde BBC monopol på radio- og TV-sendinger i Storbritannia. BBC blir, på samme måte som NRK, finansiert med lisensmidler. Riktignok blir enkelte deler av BBCs programtilbud betalt av andre; for eksempel World Service, som blir betalt av det britiske utenriksdepartementet. Dessuten har BBC i de senere år tjent en del på sin kommersielle del, blant annet ved salg og distribusjon av en rekke BBC-produksjoner. BBC blir, særlig etter opphevingen av monopolet, til stadighet kritisert for å ikke ha en nøytral innstilling. Særlig er det vanlig at det britiske regjeringspartiet klager på at de favoriserer opposisjonen; dette skjer uansett hvilket parti det er som sitter ved makten. Til tider har det kommet klager fra begge sider på ett og samme innslag, noe BBCs ledelse har tolket dithen at nøytralitetskravet er oppfylt, enten man fornærmer begge sider eller gleder begge sider. I 2004 ble BBCs ry for nøytralitet skadet av Hutton-rapporten, som tok for seg skandalen omkring unøyaktige rapporter om masseødeleggelsesvåpen i Irak etter David Kellys selvmord i 2003. Rapporten førte til at styreformannen og generaldirektøren, samt en journalist, måtte si opp sine stillinger. BBC har i stor grad gjenopprettet tilliten, blant annet ved at de ansvarlige måtte gå. Kanaler Britiske tv-kanaler For det britiske tv-publikum finnes «kjernekanalene» BBC One og BBC Two, men for seere med digitalt mottakerutstyr finnes også følgende kanaler: BBC Three, for ungdom og unge voksne i aldersgruppen 16–34 år. BBC Four, kultur- og informasjonskanal BBC Parliament, kringkaster fra parlamentene i Westminster og EU BBC News, 24-timers nyhetskanal BBC Nordic, lansert i april 2023. Britiske radiokanaler BBC Radio tilbyr et stort antall radiokanaler og radiotjenester innenfor Storbritannias grenser. I tillegg til lokale radiostasjoner for engelske fylker og nasjonale stasjoner for Skottland, Wales og Nord-Irland finnes det på FM-båndet også mer profilerte «hel-britiske» kanaler som: BBC Radio 1, popmusikk BBC Radio 2, generell musikk og underholdning, blant annet med showet Steve Wright in the Afternoon BBC Radio 3, klassisk musikk BBC Radio 4, aktualitet, debatt og vitenskap BBC Radio 5 Live, nyheter og sport I de senere årene har det i tillegg til disse tradisjonelle FM-kanalene blitt opprettet en rekke digitale radiokanaler: BBC 1Xtra fungerer som et supplement til musikkanalen BBC Radio 1, og fokuserer på såkalt «Black Music» Radio 5 Live Sports Xtra er en tilleggskanal til nyhets- og sportskanalen BBC Radio 5 Live, som sender direkte fra større sportsbegivenheter BBC 6 Music fokuserer på musikk for det «viderekomne» pop-publikumet og påberoper seg å være «nærmere den musikken som betyr noe» (closer to the music that matters) BBC 7 er viet humor og barneprogrammer BBC Asian Network er rettet mot den store asiatiske befolkningen i Storbritannia. Kanalen kringkaster både på engelsk og større asiatiske språk. Internasjonale tv-kanaler BBC World News, 24-timers nyhets- og informasjonskanal BBC Arabic, 24-timers nyhets- og informasjonskanal for det arabiske publikum BBC Entertainment, komedie, drama og underholdning BBC Lifestyle, mat, hus og hjem, mote, helse, m.m. BBC America, nyheter, underholdning m.m. for det amerikanske publikum BBC HD Internasjonale radiokanaler BBC World Service, nyheter, informasjon og underholdning. Kringkaster også på en rekke andre språk i tillegg til engelsk. Styre BBC styres av et råd (Board of Governors of the BBC) bestående av 12 medlemmer som formelt utnevnes av den britiske monarken, men i praksis er det regjeringen som velger medlemmene. Dette har ført til anklager om politisk innblanding. Rådsmedlemmene utnevnes for fire år og tjenestegjør på deltid. Fire av medlemmene har spesielt ansvar for: Skottland, Wales, Nord-Irland og England. Rådsmedlemmene ansetter generaldirektøren og BBCs toppledelse. Referanser Se også BBC Radio Leicester Eksterne lenker (en-GB) Offisielt nettsted (en) BBC – kategori av bilder, video eller lyd på Commons (en) British Broadcasting Corporation på Internet Movie Database (en) British Broadcasting Corporation på MusicBrainz British Broadcasting Corporation på Facebook British Broadcasting Corporation på Instagram British Broadcasting Corporation på Threads British Broadcasting Corporation på TikTok (en) British Broadcasting Corporation på YouTube British Broadcasting Corporation på X (tidligere Twitter)